1989 தேர்தலில் இரு பிளவுகளாகப் போட்டியிட்டு தோல்வியடைந்த அதிமுக, தேர்தலுக்குப் பின் மீண்டும் ஒன்றிணைந்தது. ஜானகி ராமச்சந்திரன் அரசியலிருந்து ஓய்வு பெற்று, ஜெயலலிதா அதிமுகவின் தலைவரானார். பின் நடைபெற்ற நாடாளுமன்றத் தேர்தலில், அதிமுக-காங்கிரசு கூட்டணி தமிழகத்தில் பெருவாரியான இடங்களை வென்றது. மத்தியில் ஜனதா தளத்தின் வி. பி. சிங் தலைமையில் தேசிய முன்னணி ஆட்சி அமைந்தது. விரைவில் வி. பி. சிங் அரசு கவிழ்ந்து, காங்கிரசின் ஆதரவுடன் சமாஜ்வாடி ஜனதா கட்சி தலைவர் சந்திரசேகர் பிரதமரானார். தமிழகத்தில் சட்டம் ஒழுங்கு குறைந்தது விட்டது என்ற காரணம் காட்டி அதிமுக மற்றும் காங்கிரசு கட்சியினர், திமுக அரசைக் கலைக்க வேண்டுமென மத்திய அரசை வற்புறுத்தினர். ஜூன் 1990 இல் சென்னையில் ஈ. பி. ஆர். எல். ஃப் தலைவர் பத்மநாபா, எல். டி. டி. ஈ அமைப்பினரால் சுட்டுக் கொல்லப்பட்ட சம்பவத்தை மேற்கோள் காட்டி மத்திய சட்ட அமைச்சர் சுப்ரமணியம் சாமியும், தமிழகத்துக்கு குடியரசுத் தலைவர் ஆட்சியைப் பரிந்துரைத்தார். ஜனவரி 1991 இல் திமுக ஆட்சி கலைக்கப்பட்டு, ஜூன் 1991 இல் தேர்தல் அறிவிக்கப்பட்டது.

மே 21 1991 இல் தமிழகத்தில் தேர்தல் பிரச்சாரம் செய்ய வந்த காங்கிரசு தலைவரும், முன்னாள் பிரதமருமான ராஜீவ் காந்தி, விடுதலைப் புலிகளின் தற்கொலைப் படையால் ஸ்ரீபெரும்புதூரில் படுகொலை செய்யப்பட்டார். இதனால், காங்கிரசு-அதிமுக கூட்டணிக்கு பெரும் அனுதாப அலையின் ஆதரவு கிட்டியது. திமுக புலிகளுக்கு நெருக்கமான கட்சி என்ற பரவலான எண்ணம் மக்களிடையே இருந்ததால், அக்கட்சியின் மீது வாக்காளர்கள் கடும் அதிருப்தி அடைந்தனர். அதிமுக ஜே-ஜா அணிகள் ஒன்றிணைந்த போது அதில் சேராமல் இருந்த சு. திருநாவுக்கரசர், கே. கே. எஸ். எஸ். ஆர். ராமச்சந்திரன், கருப்பசாமி பாண்டியன், உகம்சந்த் முதலிய அதிமுக தலைவர்கள் திமுகவிலிருந்து பிரிந்த நடிகர் டி. ராஜேந்தர் தொடங்கிய தாயக மறுமலர்ச்சி கழகத்துடன் கூட்டணி அமைத்து தேர்தலில் போட்டியிட்டனர். 1980 களில், வன்னிய ஜாதியனரை மிகவும் பிற்படுத்தப்பட்டோர் பட்டியலில் சேர்க்க போராட்டம் நடத்திய வன்னியர் ஜாதி சங்கம், டாக்டர் ராமதாசின் தலைமையில் பாட்டாளி மக்கள் கட்சி என்ற அரசியல் கட்சியாக மாறி தேர்தலில் போட்டியிட்டது.

தொகுதிகள்
ஆட்சி அமைப்பு
வெளி இணைப்பு
அரசியல் நிலவரம்